Det kongelige fornyings- og administrasjonsdepartement
Postboks 8004  Dep
0030  OSLO 
┌						┐
└						┘

	REF.	VÅR REF.		DATO

     	200600122-2  DFS	10. mai 2006

ADGANG TIL FORTSATT FASTPRIS PÅ NORSKE FAGBØKER OG LÆREBØKER TIL HØYERE UTDANNING? 

Vi viser til Fornyings- og administrasjonsdepartementets høringsbrev om denne saken, datert 4. april 2006, og til høringsnotatet ”Faste videresalgspriser for norske fagbøker og lærebøker til høyere utdanning” på departementets nettsider. Språkrådet vil her avgi en kort og noe forsinket uttalelse. Vi beklager at uttalelsen kommer først etter at fristen nå er utløpt. 

De siste årene er det blitt klarere at norsk er under press i universitets- og høgskolesektoren. Dette ble også framhevet i utredningen Norsk i hundre! fra 2005, som blant annet foreslår at sektoren bør få et lovpålagt ansvar for å sikre norsk som fagspråk på sine felter. Vi registrerer med glede at de politiske myndighetene nå ser ut til å møte denne problemstillingen med større alvor og på bredere front enn før, i og med at slike spørsmål er behandlet så vidt grundig i høringsbrevet, som tre departementer står bak.

Fagbøker og lærebøker på norsk for høyere utdanning utgjør en viktig teig på feltet ”norsk som akademisk språk”, men har dessverre vært mindre synlige enn de burde. Bøkene er viktige både for studentene og for norsk som fagspråk. Men tilskuddet til utgivelser har gått ned, og det ble i 2004 foreslått å avskaffe det helt (dette skjedde rett nok ikke). Tendensen kan henge sammen med at de mange og store endringer i universitets- og høgskolesektoren de siste årene har vært gjort uten noen egentlig refleksjon over behovet for norskspråklige fag- og lærebøker på dette nivået overhodet.

Når departementet i høringsbrevet nå ber om synspunkter på adgangen til å videreføre fastprisavtaler for denne typen bøker, og også ber om nærmere analyser og virkemiddelvurderinger, vitner det etter vårt skjønn om et fortsatt språkpolitisk ”etterslep”. 

Vi har registrert at tre sentrale bransjeorganisasjoner – Forleggerforeningen, Bokhandlerforeningen og Norsk faglitterær forfatter- og oversetterforening – i en felles høringsuttalelse går inn for fortsatt adgang til prissamarbeid. På den annen side mener Universitets- og høgskolerådet i sin uttalelse at det ikke skulle være noen grunn til å forlenge ordningen, siden andre tiltak for å styrke norsk fagspråk vil være langt viktigere. Det vises her til forslag som er lagt fram i innstillingen Snart to hundre, om en språkpolitikk for Universitetet i Oslo, og til rådets eget arbeid med nasjonale språkpolitiske retningslinjer for hele sektoren. 

Språkrådet er enig i at Snart to hundre inneholder en rekke gode forslag, og vi venter også med stor interesse på de nasjonale retningslinjene fra Universitets- og høgskolerådet. Det er nødvendig å se alle sider ved dette sentrale språkpolitiske feltet i sammenheng. 

På denne bakgrunnen vil vi anbefale at en viderefører unntaket fra konkurranseloven for norskspråklige fagbøker og lærebøker for høyere utdanning inntil den bebudede stortingsmeldingen om norsk språkpolitikk er lagt fram og behandlet. Det burde være begrunnelse god nok at en ikke vil risikere å svekke stillingen for slike bøker – og dermed for norsk som akademisk språk og som fagspråk – uten å ha andre og bedre ordninger å lene seg på som kan ivareta de samme hensynene. 

Med hilsen

Sylfest Lomheim		Dag F. Simonsen
direktør		rådgiver